Höldum eldinu áfram nema það verði talið óráðlegt -segir Runólfur Guðmundsson í Grundarfirði Eins og fram kom í fréttum í síðustu viku drapst allur þorskur í eldiskvíum Guðmundar Runólfssonar hf. í Grundarfirði , samtals um 20 tonn . Sérfræðingar frá Hafrannsóknarstofnun fóru á staðinn sl. föstudag m.a. með neðansjávarmyndavél til að freista þess að komast að orsökinni . Vegna veðurs gengu þær aðgerðir illa á föstudag en þó upplýstist að súrefnismagn í vatninu hafi verið í lægri kantinum - en þó í lagi . Mælingum var haldið áfram í dag . Þegar Skessuhorn heyrði í Runólfi Guðmundssyni , sem stýrt hefur þorskeldinu á vegum G Runólfssonar hf. unnu menn við að taka súrefnissýni og sýni af þörungum í botni fjarðarins nú síðdegis . Runólfur segir að eldisfisksdauðinn hafi verið mikill áfall fyrir fyrirtækið enda um margra tugmilljóna tjón sé að ræða . Aðspurður um hvort eldinu verði hætt í kjölfar þessa áfalls , neitar Runólfur því og segir að svo fremi sem rannsóknir sýni ekki fram á að glapræði sé halda því áfram , þá muni þeir ekki láta staðar numið við þorskeldi í Grundarfirði .